Verskaffing van blikkies sardyne aan skole gestaak | Netwerk24
Verskaffing van blikkies sardyne aan skole gestaak
Deur Warda Meyer 26 Februarie 2020 20:34
Die departement van basiese onderwys het die verskaffing van geblikte sardyne by alle skole in die land gestaak en die produk van die nasionale skoolvoedingsprogram se spyskaart verwyder.
"Dié besluit volg nadat die nasionale reguleerder vir verpligte standaarde (NRCS) beveel het dat alle handelaars dadelik die 400g-blikkies sardyne in tamatiesous, asook die 400g-blikkies sardyne in rissiesous, van hul rakke verwyder."
Dié opdrag kom nadat in 'n ondersoek bevind is dat 'n fout ingesluip het met die inmaakproses.
Die departement sê na aanleiding van dié aankondiging is alle provinsies opdrag gegee om met hul onderskeie verskaffers te kommunikeer om dié produkte dadelik van die skoolvoedingsprogram se spyskaart te verwyder.
Die ingemaakte vis is 'n algemene artikel op die skolespyskaart wat verseker dat sowat 9,2 miljoen leerlinge daagliks gevoed word.
Neo Sediti, die departement se direkteur van die skoolvoedingsprogram, het gesê hulle werk saam met die provinsies om te verseker dat die voedsel wat in die administrasie van die NSNP gebruik word, eerstens van goeie gehalte is en tweedens 'n hoë voedingswaarde het.
"Tot op hede het die departement nog geen negatiewe verslae van provinsies ontvang nie. Ons probeer in dié stadium proaktief wees wat die moontlike uitdagings betref en om die geloofwaardigheid en integriteit van die NSNP te beskerm," het Sediti gesê.
"Die departement van basiese onderwys wil ouers, leerlinge en die publiek gerusstel dat ons alles in ons vermoë doen om te verseker dat geen leerling se gesondheid in die gedrang kom nie," het Sediti gesê.